800 escolars coneixeran l’origen dels instruments a través de concerts didàctics en el Tívoli
2025-07-24

Els pròxims dies 6 i 7 de novembre, la Companyia Musical Pablo Nahual oferirà, en Centre Cultural Tívoli, una sèrie d’audicions de les quals gaudiran més de 800 escolars. Es tracta d’una proposta inclosa en el projecte pedagògic “L’origen dels instruments”, promogut per la Regidoria d’Educació de l’Ajuntament de Burjassot, que dirigeix Laura Espinosa. Aquests concerts didàctics han sigut seleccionats dins del Cicle per a Escolars del Palau de la Música, tant en el curs 2016 com 2017.

A través d’instruments ètnics portats de comunitats indígenes, ja considerats peces de museu per la dificultat de trobar-los hui dia, els alumnes coneixen i escolten la sonoritat dels instruments de l’home prehistòric, comprenent així l’origen dels instruments actuals i la universalitat de l’expressió artística en qualsevol època de la història de la Humanitat. La programació dels Concerts Didàctics està considerada per la Unió Europea com una eina fonamental per a la innovació educativa, ja que aporten un contingut pedagògic de gran valor tant per a l’assignatura de Música com per a la resta d’assignatures, en treballar objectius transversals com saber ser espectador, la creació d’un esperit crític i la interculturalitat. De manera més específica, la proposta musical de Pablo Nahual incideix, a més, a aportar una visió als escolars de com l’ésser humà, des del seu origen prehistòric, va sentir la necessitat d’expressar-se artísticament, fet que denota la naturalesa artística intrínseca en la humanitat.

Pablo Nahual és un músic argentí, folklorista andí, amb més de 30 anys d’experiència en els escenaris, tant per a públic adult com a infantil. Investigador de la cultura andina, ha realitzat nombrosos viatges a comunitats ètniques on ha connectat amb els ritmes, les essències i el saber més ancestral d’aquesta cultura mil·lenària. Pablo transmet al públic d’una forma amena, didàctica i musical, tot el saber recopilat durant anys, fent que s’amplien els horitzons de la imaginació i el saber.